CELEX: 32018R1634
Language: el
Date: 2018-10-30 00:00:00
Title: Εκτελεστικός κανονισμός (ΕΕ) 2018/1634 της Επιτροπής, της 30ής Οκτωβρίου 2018, για την ανανέωση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ιταλίας

31.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 272/35
               
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1634 ΤΗΣ ΕΠΙΤΡΟΠΉΣ
         της 30ής Οκτωβρίου 2018
         για την ανανέωση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ιταλίας
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1967/2006 του Συμβουλίου, της 21ης Δεκεμβρίου 2006, σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα, την τροποποίηση του κανονισμού (ΕΟΚ) αριθ. 2847/93 και την κατάργηση του κανονισμού (ΕΚ) αριθ. 1626/94 (1), και ιδίως το άρθρο 13 παράγραφος 5,
         Εκτιμώντας τα ακόλουθα:
         
                     (1)
                  
                  
                     Το άρθρο 13 παράγραφος 1 του κανονισμού (ΕΚ) αριθ. 1967/2006 απαγορεύει τη χρήση συρόμενων εργαλείων εντός 3 ναυτικών μιλίων από την ακτή ή εντός αποστάσεως από την ακτή μέχρι την ισοβαθή των 50 μέτρων στην περίπτωση που το βάθος αυτό συναντάται σε μικρότερη απόσταση από την ακτή.
                  
               
                     (2)
                  
                  
                     Κατόπιν αιτήματος κράτους μέλους, η Επιτροπή δύναται να επιτρέψει παρέκκλιση από το άρθρο 13 παράγραφος 1 του κανονισμού (ΕΚ) αριθ. 1967/2006, υπό την προϋπόθεση ότι πληρούται μια σειρά από όρους που προβλέπονται στο άρθρο 13 παράγραφοι 5 και 9.
                  
               
                     (3)
                  
                  
                     Παρέκκλιση από το άρθρο 13 παράγραφος 1 του εν λόγω κανονισμού όσον αφορά τη χρήση συρόμενων από σκάφη γρίπων από σκάφη που αλιεύουν το είδος γωβιουδάκι άφια (Aphia minuta) στα χωρικά ύδατα της γεωγραφικής υποπεριοχής 9, όπως ορίζεται στο παράρτημα I του κανονισμού (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου (2) χορηγήθηκε έως τις 31 Μαρτίου 2014 με τον εκτελεστικό κανονισμό (ΕΕ) αριθ. 988/2011 της Επιτροπής (3).
                  
               
                     (4)
                  
                  
                     Παράταση της παρέκκλισης χορηγήθηκε έως τις 31 Μαρτίου 2018 με τον εκτελεστικό κανονισμό (ΕΕ) 2015/2407 της Επιτροπής (4).
                  
               
                     (5)
                  
                  
                     Στις 23 Μαΐου 2018 η Επιτροπή έλαβε από την Ιταλία αίτημα παράτασης της παρέκκλισης, η οποία έληξε στις 31 Μαρτίου 2018. Η Ιταλία διαβίβασε επικαιροποιημένες πληροφορίες που αιτιολογούν την παράταση της παρέκκλισης.
                  
               
                     (6)
                  
                  
                     Η Ιταλία ενέκρινε το σχέδιο διαχείρισης, εκδίδοντας διάταγμα (5) σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006. Το σχέδιο διαχείρισης που εγκρίθηκε έχει θεσπιστεί για να συνοδεύσει τη συνολική διάρκεια της παρέκκλισης.
                  
               
                     (7)
                  
                  
                     Τον Ιούλιο του 2018 η Επιστημονική, Τεχνική και Οικονομική Επιτροπή Αλιείας (ΕΤΟΕΑ) εξέτασε την παρέκκλιση που ζήτησε η Ιταλία και το σχετικό επικαιροποιημένο σχέδιο διαχείρισης (6). Η συνολική αξιολόγηση από την ΕΤΟΕΑ είναι θετική· οι πληροφορίες που αφορούν τη βιολογία και την οικολογία, τον στόλο και την αλιευτική προσπάθεια παρουσιάζονται ορθά. Η ΕΤΟΕΑ δήλωσε ότι οι στόχοι που προτείνονται από το σχέδιο διαχείρισης είναι σύμφωνοι με τους στόχους του άρθρου 2 του κανονισμού (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (7) και με τις σχετικές διατάξεις του άρθρου 6. Η παρουσία άλλων ειδών στα αλιεύματα είναι περιστασιακή. Οι συρόμενοι από σκάφη γρίποι που χρησιμοποιούνται για το είδος γωβιουδάκι άφια μπορούν να θεωρηθούν ως επιλεκτικά εργαλεία, ενώ για τα είδη του παραρτήματος III του κανονισμού (ΕΚ) αριθ. 1967/2006 ο αντίκτυπος του εν λόγω συρόμενου από σκάφος γρίπου στα είδη αυτά μπορεί να θεωρηθεί πολύ χαμηλός. Η ΕΤΟΕΑ δήλωσε ότι το σχέδιο διαχείρισης περιέχει πολλά στοιχεία για την παρακολούθηση και τη διαχείριση των αλιευτικών δραστηριοτήτων. Η ΕΤΟΕΑ τόνισε την ανάγκη για διευκρινίσεις σχετικά με την αλληλεπίδραση των εργαλείων με τον βυθό, καθώς και σχετικά με την παρακολούθηση και τα επιστημονικά δεδομένα. Η Ιταλία κλήθηκε να εξετάσει τα ως άνω θέματα. Προκειμένου να αντιμετωπιστεί το ζήτημα των βελτιωμένων επιστημονικών δεδομένων, οι ιταλικές αρχές συμφώνησαν να επικαιροποιηθεί το σχέδιο διαχείρισης και να ενισχυθεί η υποχρεωτική υποβολή εκθέσεων, ενώ δεσμεύτηκε να υποβάλει προκαταρκτική επιστημονική έκθεση στο τέλος της αλιευτικής περιόδου 2019-20.
                  
               
                     (8)
                  
                  
                     Η παράταση της παρέκκλισης που ζητούν οι ιταλικές αρχές συνάδει με τους όρους που προβλέπονται στο άρθρο 13 παράγραφοι 5 και 9 του κανονισμού (ΕΚ) αριθ. 1967/2006.
                  
               
                     (9)
                  
                  
                     Υφίστανται συγκεκριμένοι γεωγραφικοί περιορισμοί δεδομένου τόσο του περιορισμένου εύρους της υφαλοκρηπίδας όσο και της χωρικής κατανομής των προαναφερόμενων ειδών, που περιορίζονται αποκλειστικά σε ορισμένες ζώνες στις παράκτιες περιοχές σε βάθη μικρότερα των 50 m. Ως εκ τούτου, οι περιοχές αλιείας είναι περιορισμένες.
                  
               
                     (10)
                  
                  
                     Η ΕΤΟΕΑ εξέφρασε ορισμένες ανησυχίες σχετικά με την έλλειψη ενημερωμένων στοιχείων για τη χωρική κατανομή των αλιευτικών δραστηριοτήτων σε σχέση με την κατανομή των οικοτόπων με θαλάσσια βλάστηση. Ωστόσο, θα πρέπει να σημειωθεί ότι σε σχέση με τον αντίκτυπο στον πυθμένα της θάλασσας, οι παρατηρήσεις που έγιναν επί του σκάφους κατά τη διάρκεια των αλιευτικών περιόδων κατέδειξαν ότι οι συρόμενοι από σκάφη γρίποι λειτουργούν αποτελεσματικά μόνο επάνω από καθαρό θαλάσσιο βυθό, άμμου ή ιλύος, ενώ απαγορεύεται η αλιεία επάνω από λιβάδια Ποσειδωνίας. Λαμβανομένων υπόψη των προαναφερομένων, συνάγεται το συμπέρασμα ότι η αλιεία με συρόμενους από σκάφος γρίπους δεν έχει σημαντικές επιπτώσεις στα προστατευόμενα ενδιαιτήματα και είναι πολύ επιλεκτική, δεδομένου ότι οι γρίποι ανασύρονται στη στήλη ύδατος και δεν αγγίζουν τον πυθμένα της θάλασσας, καθότι η συλλογή υλικού από τον βυθό της θάλασσας θα έβλαπτε το στοχευόμενο είδος και θα έκανε την επιλογή των αλιευόμενων ειδών σχεδόν αδύνατη, λόγω του πολύ μικρού μεγέθους τους.
                  
               
                     (11)
                  
                  
                     Η αλίευση με συρόμενους από σκάφος γρίπους πραγματοποιείται κοντά στην ακτή σε μικρό βάθος. Η φύση αυτού του τύπου αλιείας είναι τέτοια ώστε η αλίευση να μην μπορεί να πραγματοποιηθεί με οποιοδήποτε άλλο εργαλείο.
                  
               
                     (12)
                  
                  
                     Η παρέκκλιση που ζητήθηκε από τις ιταλικές αρχές αφορά 117 σκάφη.
                  
               
                     (13)
                  
                  
                     Το σχέδιο διαχείρισης που παρουσιάστηκε από την Ιταλία εγγυάται ότι δεν θα υπάρξει καμία μελλοντική αύξηση της αλιευτικής προσπάθειας, δεδομένου ότι οι άδειες αλιείας θα εκδοθούν για 117 συγκεκριμένα σκάφη στα οποία αντιστοιχεί συνολική προσπάθεια 5 886,9 kW, και τα οποία διαθέτουν ήδη άδεια αλιείας στην Ιταλία.
                  
               
                     (14)
                  
                  
                     Το αίτημα αφορά σκάφη που διαθέτουν ιστορικό αλιείας στο εν λόγω είδος για πάνω από πέντε έτη.
                  
               
                     (15)
                  
                  
                     Τα εν λόγω σκάφη περιλαμβάνονται σε κατάλογο που κοινοποιήθηκε στην Επιτροπή σύμφωνα με τις απαιτήσεις του άρθρου 13 παράγραφος 9 του κανονισμού (ΕΚ) αριθ. 1967/2006.
                  
               
                     (16)
                  
                  
                     Οι συναφείς αλιευτικές δραστηριότητες πληρούν τους όρους του άρθρου 4 του κανονισμού (ΕΚ) αριθ. 1967/2006, δεδομένου ότι το ιταλικό σχέδιο διαχείρισης απαγορεύει ρητά την αλιεία πάνω από προστατευόμενα ενδιαιτήματα.
                  
               
                     (17)
                  
                  
                     Οι απαιτήσεις του άρθρου 8 παράγραφος 1 στοιχείο η) του κανονισμού (ΕΚ) αριθ. 1967/2006 δεν ισχύουν επειδή αφορούν μηχανότρατες.
                  
               
                     (18)
                  
                  
                     Όσον αφορά την απαίτηση για ελάχιστο μέγεθος ανοίγματος ματιών που προβλέπεται στο άρθρο 9 παράγραφος 3 του κανονισμού (ΕΚ) αριθ. 1967/2006, θα πρέπει να σημειωθεί ότι, επειδή οι συναφείς αλιευτικές δραστηριότητες είναι σε μεγάλο βαθμό επιλεκτικές, έχουν αμελητέα επίπτωση στο θαλάσσιο περιβάλλον και δεν διεξάγονται επάνω από προστατευόμενα ενδιαιτήματα, η Ιταλία επέτρεψε παρέκκλιση από την απαίτηση αυτή στο πλαίσιο του οικείου σχεδίου διαχείρισης σύμφωνα με το άρθρο 9 παράγραφος 7 του κανονισμού (ΕΚ) αριθ. 1967/2006.
                  
               
                     (19)
                  
                  
                     Οι συναφείς αλιευτικές δραστηριότητες πληρούν τις απαιτήσεις καταγραφής που προβλέπονται στο άρθρο 14 του κανονισμού (ΕΚ) αριθ. 1224/2009 του Συμβουλίου (8).
                  
               
                     (20)
                  
                  
                     Οι συναφείς αλιευτικές δραστηριότητες λαμβάνουν χώρα σε πολύ μικρή απόσταση από την ακτή και συνεπώς δεν παρεμποδίζουν τις δραστηριότητες σκαφών που χρησιμοποιούν άλλα εργαλεία εκτός των διχτυών τράτας, γρίπων ή παρόμοιων συρόμενων διχτυών.
                  
               
                     (21)
                  
                  
                     Η δραστηριότητα των συρόμενων από σκάφος γρίπων αποτελεί αντικείμενο ρύθμισης στο ιταλικό σχέδιο διαχείρισης ώστε να εξασφαλίζεται ότι τα αλιεύματα των ειδών που αναφέρονται στο παράρτημα III του κανονισμού (ΕΚ) αριθ. 1967/2006 είναι ελάχιστα. Επιπλέον, σύμφωνα με την παράγραφο 5.1.2 στοιχείο α) του ιταλικού σχεδίου διαχείρισης, η αλιεία του είδους Aphia minuta περιορίζεται στην αλιευτική περίοδο από 1ης Νοεμβρίου έως 31 Μαρτίου σε ετήσια βάση για μέγιστο αριθμό 60 ημερών ανά σκάφος για κάθε αλιευτική περίοδο.
                  
               
                     (22)
                  
                  
                     Οι συρόμενοι από σκάφος γρίποι δεν στοχεύουν στην αλίευση κεφαλόποδων.
                  
               
                     (23)
                  
                  
                     Το ιταλικό σχέδιο διαχείρισης περιλαμβάνει μέτρα για την παρακολούθηση των αλιευτικών δραστηριοτήτων, όπως προβλέπεται στο άρθρο 13 παράγραφος 9 τρίτο εδάφιο του κανονισμού (ΕΚ) αριθ. 1967/2006.
                  
               
                     (24)
                  
                  
                     Ως εκ τούτου, θα πρέπει να εγκριθεί η αιτούμενη παράταση της παρέκκλισης.
                  
               
                     (25)
                  
                  
                     Οι ιταλικές αρχές θα πρέπει να υποβάλουν εγκαίρως έκθεση στην Επιτροπή και σύμφωνα με το σχέδιο παρακολούθησης που προβλέπεται στο σχέδιο διαχείρισης της Ιταλίας.
                  
               
                     (26)
                  
                  
                     Ο περιορισμός της διάρκειας της παρέκκλισης θα επιτρέψει τη διασφάλιση ταχείας λήψης διορθωτικών μέτρων σε περίπτωση που από την έκθεση στην Επιτροπή προκύψει ότι η κατάσταση διατήρησης του υπό εκμετάλλευση αποθέματος είναι κακή, ενώ παράλληλα θα προσφέρει περιθώριο βελτίωσης της επιστημονικής βάσης που θα επιτρέψει τη βελτίωση του σχεδίου διαχείρισης.
                  
               
                     (27)
                  
                  
                     Κατά συνέπεια, η παρέκκλιση θα πρέπει να ισχύει μέχρι τις 31 Μαρτίου 2021.
                  
               
                     (28)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής αλιείας και υδατοκαλλιέργειας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Παρέκκλιση
            Το άρθρο 13 παράγραφος 1 του κανονισμού (ΕΚ) αριθ. 1967/2006 δεν εφαρμόζεται στα χωρικά ύδατα της Ιταλίας που γειτνιάζουν με τις ακτές της Λιγουρίας και της Τοσκάνης, όσον αφορά την αλιεία του είδους γωβιουδάκι άφια (Aphia minuta) με συρόμενους από σκάφη γρίπους που χρησιμοποιούνται από σκάφη τα οποία:
            
                        α)
                     
                     
                        είναι νηολογημένα στις ναυτιλιακές διευθύνσεις (Direzione Marittima) της Γένοβας και του Λιβόρνο, αντίστοιχα·
                     
                  
                        β)
                     
                     
                        διαθέτουν ιστορικό αλιείας στο εν λόγω είδος για πάνω από πέντε έτη και για τα οποία δεν προβλέπεται αύξηση της αλιευτικής προσπάθειας στο μέλλον· και
                     
                  
                        γ)
                     
                     
                        διαθέτουν άδεια αλιείας και δραστηριοποιούνται στο πλαίσιο του σχεδίου διαχείρισης που εγκρίθηκε από την Ιταλία σύμφωνα με το άρθρο 19 παράγραφος 2 του κανονισμού (ΕΚ) αριθ. 1967/2006.
                     
                  
         
            Άρθρο 2
            Σχέδιο παρακολούθησης και υποβολή έκθεσης
            Η Ιταλία υποβάλλει στην Επιτροπή, εντός ενός έτους από την έναρξη ισχύος του παρόντος κανονισμού, έκθεση η οποία πρέπει να έχει συνταχθεί σύμφωνα με το σχέδιο παρακολούθησης που ορίζεται στο σχέδιο διαχείρισης του άρθρου 1 στοιχείο γ).
         
         
            Άρθρο 3
            Έναρξη ισχύος και περίοδος εφαρμογής
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται έως τις 31 Μαρτίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 30 Οκτωβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 409 της 30.12.2006, σ. 11.
         
            (2)  Κανονισμός (ΕΕ) αριθ. 1343/2011 του Ευρωπαϊκού Κοινοβουλίου και του Συμβουλίου, της 13ης Δεκεμβρίου 2011, σχετικά με ορισμένες διατάξεις περί αλιείας στην περιοχή της συμφωνίας ΓΕΑΜ (Γενική Επιτροπή Αλιείας για τη Μεσόγειο) και την τροποποίηση του κανονισμού (ΕΚ) αριθ. 1967/2006 του Συμβουλίου σχετικά με μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα (ΕΕ L 347 της 30.12.2011, σ. 44).
         
            (3)  Εκτελεστικός κανονισμός (ΕΕ) αριθ. 988/2011 της Επιτροπής, της 4ης Οκτωβρίου 2011, για τη θέσπιση παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι βιντζότρατες που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ιταλίας (ΕΕ L 260 της 5.10.2011, σ. 15).
         
            (4)  Εκτελεστικός κανονισμός (ΕΕ) 2015/2407 της Επιτροπής, της 18ης Δεκεμβρίου 2015, για την ανανέωση της παρέκκλισης από τον κανονισμό (ΕΚ) αριθ. 1967/2006 του Συμβουλίου όσον αφορά την ελάχιστη απόσταση από την ακτή και το ελάχιστο βάθος θάλασσας που οφείλουν να τηρούν οι συρόμενοι από σκάφος γρίποι που αλιεύουν το είδος γωβιουδάκι άφια (Aphia minuta) σε ορισμένα χωρικά ύδατα της Ιταλίας (ΕΕ L 333 της 19.12.2015, σ. 104).
         
            (5)  Gazzetta Ufficiale della Repubblica Italiana 226, 28.9.2018, supplemento ordinario n. 44.
         
            (6)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (7)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (8)  Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).